Továbbá, amint az a hatásvizsgálatban is szerepel, a kezdeti befektetés minimum 10 000 EUR-s összege és az 500 000 EUR-nál kisebb összegű pénzügyi portfólióval rendelkező befektetők által befektetett teljes összegre vonatkozó 10 %-os korlátozás jelentős akadályt jelent a lakossági befektetők számára. Még ha egy befektető be is kíván fektetni 10 000 EUR-t egyetlen EHTBA-ba, a más EHTBA-kba történő befektetés és a befektetők hosszú távú portfóliójának diverzifikálása nehéznek bizonyulhat, tekintettel a 10 %-os összesített határértékre vonatkozó követelményre. Emellett mind az 500 000 EUR, mind a 10 % kitettségi adat a lakossági befektetők saját jelentésein alapul, és az eszközkezelők vagy -forgalmazók nem tudják függetlenül ellenőrizni a lakossági befektetők valós kitettségeit.

Az EHTBA-rendelet 37. cikke (1) bekezdésének c) pontja előírja, hogy a Bizottság elemezze az EHTBA-k Unión belüli forgalmazásának mértékét, ideértve annak értékelését is, hogy az ABAK-irányelv 3. cikke (2) bekezdésének hatálya alá tartozó küszöbérték alatti ABA-ok kezelői (ABAK-ok) érdekeltek lehetnek-e EHTBA-k forgalmazásában.

Az EHTBA-rendelet a másodlagos piaci kereskedésre vonatkozó rendelkezést is tartalmaz. A cél annak biztosítása, hogy az életciklus alatti zárolás és a visszaváltási jogoknak az alap életciklusának vége előtti hiánya ne akadályozza az EHTBA befektetési jegyeinek vagy részvényeinek szabályozott piacra vagy multilaterális kereskedési rendszerbe történő bevezetését. A rendelkezés azt is lehetővé teszi a befektetők számára, hogy befektetési jegyeiket vagy részvényeiket az EHTBA életciklusának vége előtt a másodlagos piacon értékesítsék.

6. Elfogadható eszközök és befektetések

Az EHTBA elfogadott eszközökre és befektetésekre vonatkozó szabályai az EHTBA-k általi befektetésre elfogadott egyértelmű eszközkategóriákat határoznak meg annak biztosítása érdekében, hogy az alapok ne folytassanak olyan pénzügyi ügyleteket, amelyek egy hosszú távú befektetéseket célzó alap esetében elvárható kockázatoktól nagyobb kockázatokat idézhetnek elő.

Ezenkívül az EHTBA-rendelet rendelkezései egyértelműen a hosszú távú befektetéseket állítják középpontba, és olyan feltételeket és korlátozásokat határoznak meg, amelyek megakadályozzák az EHTBA-kat abban, hogy olyan befektetési stratégiákat folytassanak, amelyek nem minősülnek egyértelműen „hosszú távúnak”, mint például a származtatott pénzügyi eszközökbe való befektetés tilalma, kivéve a fedezeti célból történő befektetést, a „pénzügyi vállalkozásokba” történő befektetés tilalma, az áruk és a „spekulatív” befektetések kizárása.

Ennek fényében az érdekelt felek határozottan támogatták az elfogadható befektetési eszközök körének oly módon történő kiszélesítését, hogy az egyrészt alkalmas legyen a befektetési stratégiák EHTBA-kezelők általi optimális végrehajtására, másrészt összhangban álljon a hosszú távú fenntartható növekedés mögöttes célkitűzéseivel.

Az érdekelt felek emellett nagyobb jogbiztonságra és rugalmasságra szólítottak fel az „alapok alapja” stratégiák megkönnyítése, a harmadik országbeli vállalkozásokba történő befektetések kritériumai, a „pénzügyi vállalkozások” bevonása, a „reáleszközök” szélesebb köre, valamint az EHTBA-rendeletben meghatározott bizonyos számszerű küszöbértékek – például a tőzsdén jegyzett vállalkozások 500 millió EUR-s tőkeküszöbe és a reáleszközökre vonatkozó 10 millió EUR-s küszöbérték – kalibrálása tekintetében. Jelentős számú érdekelt fél vélte úgy, hogy az eszközök és befektetések elfogadhatóságára vonatkozó nagyobb jogi egyértelműség és elfogadhatóságuk szélesebb köre vonzóbbá tenné az EHTBA jogi keretét az eszközkezelők számára.

Mindezek alapján helyénvalónak tűnik az elfogadható eszközök és befektetések körének felülvizsgálata annak érdekében, hogy az EHTBA-kezelők a piaci körülményekhez, a befektetési szakértelemhez és a befektetői kereslethez igazított többféle befektetési stratégia közül választhassanak.

7. Diverzifikációra és a portfólió-összetételre vonatkozó szabályok

Az EHTBA-rendelet részletes követelményeket tartalmaz a portfólió-összetételre és a diverzifikációra vonatkozóan. Ilyen szabályokat az EHTBA-k kockázatvállalásának korlátozása és a partnerkockázat egyértelmű diverzifikációs követelmények előírásával történő csökkentése érdekében vezettek be.

A 13. cikk (2) bekezdése előírja, hogy az EHTBA a tőke legfeljebb 10 %-át fektetheti be ugyanazon minősített portfólióvállalkozás által kibocsátott eszközökbe vagy számára nyújtott hitelekbe; a tőke legfeljebb 10 %-át fektetheti be közvetlenül vagy közvetetten egy adott reáleszközbe; a tőke legfeljebb 10 %-át fektetheti be ugyanazon EHTBA, európai kockázatitőke-alap (EuVECA) vagy európai szociális vállalkozási alap (ESZVA) befektetési jegyeibe vagy részvényeibe; valamint a tőke legfeljebb 5 %-át fektetheti be az átruházható értékpapírokkal foglalkozó kollektív befektetési vállalkozásokra (ÁÉKBV) vonatkozó 2009/65/EK irányelvben említett eszközökbe, ha az eszközöket ugyanazon szervezet bocsátotta ki.